# வாணி அறிவாளன்


முதுமுனைவர் வாணி அறிவாளன் தமிழ்ச் செவ்வியல் இலக்கிய ஆய்வறிஞரும் சென்னைப் பல்கலைக்கழகத் தமிழ்மொழித் துறையின் உதவிப் பேராசிரியரும் ஆவார்.<sup>1</sup> மேலும் திருக்குறள் ஆய்வு மையத்தின் பொறுப்புத் தலைவராகவும் பணியாற்றி வருகிறார்.  

#### குடும்பப் பின்னணி
வாணி அறிவாளன் அவர்கள் திருநெல்வேலி மாவட்டம் இராதாபுரம் என்னும் ஊரில் பிறந்தவர். இவரது தந்தை இராதாபுரம் முன்னாள் ஊராட்சி மன்றத் தலைவர் தி. மு.பண்டாரசிவன், தாயார் காந்திமதி ஆவர். இவர் திருநெல்வேலி மனோன்மணியம் சுந்தரனார் பல்கலைக்கழகத்தின் மேனாள் துணைவேந்தர் பேராசிரியர் க. ப. அறவாணன் - அன்னை தெரசா மகளிர் பல்கலைக்கழகத்தின் முன்னைத் தமிழ்த்துறைத் தலைவர் பேராசிரியர் தாயம்மாள் அறவாணன் ஆகியோரது மருமகள் ஆவார்.  

இவரது கணவர் க. அ. அறிவாளன் இயற்பியல் ஆசிரியர் ஆவார். மகன்கள் அருணன், அகிலன் ஆகியோர் மருத்துவப் படிப்பில் உள்ளனர்.  

#### கல்வி நிலை
மனோன்மணியம் சுந்தரனார் பல்கலைக்கழகத்தின் வாயிலாக இளம் அறிவியல், இளம் கல்வியியல் பட்டங்களைப் பெற்றவர்.  

அண்ணாமலைப் பல்கலைக்கழகத்தின் வாயிலாக இளநிலை இலக்கியம் (தமிழ்) பட்டமும், சமூகவியலில் முதுகலைப் பட்டமும் பெற்றவர்.  

சென்னைப் பல்கலைக்கழகத்தின் வாயிலாக முதுகலை (தமிழ்) பட்டம் பெற்றவர்.  

பச்சையப்பன் கல்லூரியின் தமிழ்ப் பேராசிரியராக விளங்கிய சா.வளவன் அவர்களை நெறியாளராகக் கொண்டு ‘பழந்தமிழ்ப் போர்மறவர்தம் புறவாழ்வும் அகவாழ்வும்’ என்னும் தலைப்பில் சென்னைப் பல்கலைக்கழகத்தில் முனைவர் பட்டம் பெற்றுள்ளார்.  

மேலும் செம்மொழித் தமிழாய்வு நடுவண் நிறுவனத்தின் வாயிலாகச் சங்க இலக்கியத்தில் முல்லைத்திணை குறித்து ஆய்வு நிகழ்த்தி முதுமுனைவர் பட்டமும் பெற்றுள்ளார்.<sup>2</sup>  

#### ஆசிரியப் பணி
அறிஞர் அ.மு.பரமசிவானந்தம் அவர்கள் தோற்றுவித்த சென்னை வள்ளியம்மாள் கல்லூரியில் சில ஆண்டுகள் பணியாற்றியுள்ளார்.  

2014 ஆம் ஆண்டு முதல் சென்னைப் பல்கலைக்கழகத் தமிழ் மொழித்துறையில் பணியாற்றி வருகிறார். சென்னைப் பல்கலைக்கழகத் தமிழ்த்துறைகளின் வரலாற்றில் தமிழ்த் துறைக்குத் தேர்ந்தெடுக்கப்பட்ட முதல் பெண் பேராசிரியர் இவர் என்பது குறிப்பிடத்தக்கது.  

#### எழுதியுள்ள ஆய்வு நூல்கள்
தொல்காப்பியம், சங்க இலக்கியம், திருக்குறள், சிலப்பதிகாரம் முதலிய செவ்வியல் இலக்கியங்களில் ஆழமான ஆய்வுகளை நிகழ்த்தி வரும் இவர் இதுவரை நூற்றுக்கும் மேற்பட்ட கருத்தரங்குகளில் ஆய்வுக் கட்டுரைகளை வழங்கியுள்ளார். 14 ஆய்வு நூல்களையும் வெளியிட்டுள்ளார்.  

1. *சங்க இலக்கியத் தேடல் (2009)*
1. *வீரம் விளைந்த நிலம் (2010) - (கரூர் தமிழ் இசைச் சங்கமும் திருக்குறள் பேரவையும் இணைந்து நடத்திய போட்டியில் மூன்றாம் பரிசைப் பெற்றது. முதற்பரிசைப் பெற்ற நூல் செந்தமிழ் அந்தணர் இரா.இளங்குமரனாரின் நூல் என்பது குறிப்பிடத்தக்கது.)*
1. *புதுநோக்கில் பழம்பாக்கள் (2012)*
1. *முல்லை: மண் - மக்கள் - இலக்கியம் (2015) - (கவிதை உறவு இலக்கிய அமைப்பின் 44-ஆம் ஆண்டு விழாவில், செவ்வியல் இலக்கியக் கட்டுரைகள் பிரிவில் இரண்டாம் பரிசைப் பெற்றது.)*
1. *சங்க இலக்கிய ஐயங்களும் தெளிவுகளும் (2016)*
1. *புறத்திணைச் சிந்தனைகள் (2017)*
1. *பாலைத்திணை மரபுக் கட்டுடைப்பும் அகநானூற்றுக் கட்டமைப்பும் (2019)*
1. *செவ்விலக்கியப் புரிதல்கள் (2020)*
1. *ஐந்திரம் நிறைந்த தொல்காப்பியன் (2020)*
1. *செவ்விலக்கியச் சொல்லாய்வுகள் (2021)*
1. *ஐந்திரம்: நுண்ணாய்வு (2022)*
1. *சிலம்பின் ஆய்வுச் சிலம்பல் (2022)*
1. *தொல்காப்பியச் சார்பெழுத்து மூன்றே! ஆனால் அவை... (2023)*
1. *திணையும் திணைப் பெயரீடுகளும் (2024)*

**பதிப்பித்த கருத்தரங்க நூல்கள்**  

1. ‘கருத்து’ (2005)
1. ‘துளிர்’ (2009)
1. ‘வைரம்’ (2013)
1. ‘மயில்’ (2015)

மேற்காணும் இவை நான்கும் ‘ஆர்’ கருத்தரங்கின் ஆய்வுக் கோவைகள் ஆகும்.  

1. பன்முக ஆய்வுக் களங்கள் - தேசியக் கருத்தரங்கம், இலக்கியா பதிப்பகம், வேலூர். ஐஎஸ்பிஎன். 978-81-930-882-8-9, ஆகஸ்டு, 2016.
1. திராவிட மொழிகளில் நாடக இலக்கியங்கள், பன்னாட்டுக் கருத்தரங்கம், இலக்கியா பதிப்பகம், வேலூர். ஐஎஸ்பிஎன். 978-81-930882-9-6, திசம்பர், 2016

ஆகியவையும் இவரது பதிப்பில் அடங்கும்.  

**சென்னைப் பல்கலைக்கழகத் திருக்குறள் ஆய்வு மையம் சார்பில் பதிப்பித்த நூல்கள்**  

சென்னைப் பல்கலைக்கழகத் திருக்குறள் ஆய்வு மையத்தின் தலைவர் பொறுப்பிலும் செயல்பட்டு வரும் இவர் திருக்குறள் ஆய்வு மையத்தின்வழிப் பல கருத்தரங்குகளை நிகழ்த்தியுள்ளார். அவற்றில் சிலவற்றைப் பதிப்பித்தும் உள்ளார்.  

1. திண்டுக்கல் வளர் தமிழ் மன்றத்துடன் இணைந்து நடத்திய பன்னாட்டுக் கருத்தரங்கம், கட்டுரைத் தொகுதி - 2, ஐஎஸ்பிஎன். 978-81-920884-9-5, மே, 2023.
1. பேராசிரியர் சி. இலக்குவனார் ஐம்பதாம் நினைவாண்டுச் சிறப்புக் கருத்தரங்கத் தொகுதி. (செப்டம்பர், 2023)
1. உலகச் சான்றோர்கள் பார்வையில் திருக்குறள் - உலகச் சாதனை மாநாடு (சனவரி, 2025)

#### விருதுகளும் பரிசுகளும்
‘இளம் தமிழ் ஆய்வறிஞருக்கான குடியரசுத் தலைவர் விருது’ (2009 - 2010).<sup>3</sup> மேனாள் குடியரசு தலைவர் பிரணாப் முகர்ஜி அவர்களின் திருக்கரங்களால் பெற்றவர்.  

தமிழ்நாடு பொன்விழா ஆண்டின் ‘இளம் ஆய்வறிஞர்’ (2018) விருது பெற்றவர்.  

தமிழ் வளர்ச்சித் துறையின் சிறந்த ஆய்வு நூலுக்கான விருதை இரண்டு முறை பெற்றவர்.  

*‘முல்லை: மண் - மக்கள் - இலக்கியம்’* என்னும் நூலானது 2015-ஆம் ஆண்டிற்கான பரிசையும்*, ‘பாலைத்திணை மரபுக் கட்டுடைப்பும் அகநானூற்றுக் கட்டமைப்பும்’* என்னும் நூலானது 2020-ஆம் ஆண்டிற்கான தமிழ் வளர்ச்சித் துறையின் பரிசையும் பெற்றுள்ளது.  

=